# Steven Soderbergh

| Steven Soderbergh |
| --- |
|  |
| Biografske informacije |
| Rođenje | Steven Andrew Soderbergh 14. januara 1963.  (1963-01-14)  Atlanta, Georgia, SAD |
| Supružnik | Betsy Brantley Jules Asner (2003.-) |
|  |
|

| proširiNagrade |
| --- |
| **Najbolji redatelj** 2000. *Traffic* **Zlatna palma** 1989. *Seks, laži i videovrpce* |

 |
|  |

**Steven Andrew Soderbergh** (rođen 14. siječnja 1963.), američki filmski redatelj, producent, scenarist, snimatelj i montažer.

## Biografija

### Rani život i počeci karijere

Soderbergh je rođen u obitelji švedskih imigranata. Dok je bio dijete, obitelj mu se preselila u Baton Rouge, Louisiana, gdje je njegov otac postao dekan na državnom sveučilištu u Louisisani. Ondje je kao tinejdžer otkrio snimanje pa je počeo snimati 8-milimetarske filmove opremom posuđenom od studenata sa sveučilišta. Dok je još bio u srednjoj školi, negdje s 15 godina, Soderbergh se učlanio u sveučilišni odjel za animaciju i rabljenom opremom počeo snimati kratke 16-milimetarske filmove. Umjesto studija na sveučilištu, Soderbergh se odmah nakon mature okušao u Hollywoodu; radio je kao skladatelj glazbe za game show i držač natpisa s uputama za publiku kako bi spojio kraj s krajem, a na kraju je počeo raditi kao slobodni filmski montažer. Prvi veći uspjeh zabilježio je režijom koncertnog spota grupe Yes, *9012 Live* iz 1985., koji je bio nominiran za Grammyja.

### Prvi uspjeh: *Seks, laži i videovrpce*

Kad se vratio u Baton Rouge, dobio je ideju za *Seks, laži i videovrpce* (1989.), koji je napisao u osam dana. Neovisni film osvojio je Zlatnu palmu na Filmskom festivalu u Cannesu, polučio komercijalni uspjeh i potaknuo revoluciju nezavisnog filma u devedesetima.

### Rad od 1993. do 1998.

Nakon *Seksa, laži i videovrpci* slijedio je niz niskobudžetnih komercijalnih razočaranja: *Kafka*, mješavina činjenica i Kafkine vlastite fikcije, s Jeremyjem Ironsom u ulozi Franza Kafke; *Svijet pod nogama* (1993.), hvaljena drama iz doba Velike depresije; *Ispod površine* (1995.), remake film noira Roberta Siodmaka iz 1949.; i *Schizopolis* (1996.), komedija u kojoj je nastupao, koju je i napisao, skladao glazbu, snimio i režirao.

Serija komercijalnih neuspjeha završila je 1998. s filmom *Daleko od očiju*, stiliziranom adaptacijom romana Elmorea Leonarda, s Georgeom Clooneyjem i Jennifer Lopez. Film je zaradio pohvale od kritike, iako je manje uspjeha imao na komercijalnom planu. Reafirmirao je Soderberghov potencijal i započeo umjetničko partnerstvo s Clooneyjem.

### Daljnji uspjeh: 1999. i 2000.

Soderbergh se nadovezao na uspjeh *Daleko od očiju* snimivši još jednu kriminalističku priču, *Osveta* (1999.), prema originalnom scenariju Lerna Dobbsa, s veteranima Terenceom Stampom i Peterom Fondom. Film je dobro primljen, ali ne kao i *Erin Brockovich* (2000.), s Julijom Roberts u ulozi samohrane majke koja podiže tužbu protiv industrije, za koju je dobila Oscara. Kasnije te godine, Soderbergh je objavio svoj najambiciozniji projekt dotada, *Traffic*, socijalnu dramu s ekipom prvorazrednih glumaca.

*Traffic* je postao njegov najveći kritički uspjeh nakon *Seksa, laži i videovrpci*, a donio mu je Oscara za najboljeg redatelja. Iste godine je nominiran i za *Erin Brockovich*. On je jedini redatelj nominiran za najboljeg redatelja iste godine za dva različita filma u izboru za Oscare, Zlatni globus i Američkog udruženja redatelja. Dogodilo se to prvi put u 60-godišnjoj povijesti dodjele Oscara.

### 2000. - 2007.

*Oceanovih jedanaest* (2001.), s all-star glumačkom postavom, bio je Soderberghov najuspješniji film u karijeri sa zaradom od 183 milijuna dolara. Zvijezda filma, George Clooney, kasnije se pojavio u *Solarisu* (2002.), označivši tako njihovu treću suradnju. Soderbergh je iste godine snimio *Licem u lice* koji je sniman digitalnim načinom, stilom punim improvizacija, koji je izbrisao crtu između koje su glumci glumili likove i fikcionalne verzije samih sebe. Naslov filma (*Full Frontal*) je referenca u filmskoj industriji koja se odnosi na glumca ili glumicu koji se pojavljuje potpuno gol.

Sljedeći Soderberghov projekt bio je *K Street* (2003.), desetodijelna HBO-ova serija koju je producirao s Clooneyjem. Serija je postala poznata što je bila djelomično improvizirana, a svaka je epizoda producirana u pet dana prije emitiranja. Stvarne političke figure su se pojavile u seriji kao oni sami, ili u cameo ulogama ili fikcionalnim verzijama samih sebe.

Uslijedio je *Oceanovih dvanaest* (2004.), nastavak *Oceanovih 11*. *Dobri Nijemac*, romantična drama smještena u poratni Berlin s Cate Blanchett i Clooneyjem objavljena je krajem 2006. Šesta suradnja Clooneyja i Soderbergha, *Oceanovih trinaest*, objavljena je u lipnju 2007.

## Redateljski stil i suradnja s glumcima

"Uvijek sam se slagao s njima", kaže Soderbergh o glumcima, "Pokušavam i uvjeravam se da su u redu, a kad su u zoni, ostavljam ih same. Ne miješam se." Njegov nenametljivi redateljski stil privukao je mnoge velike glumce da ponove suradnju s njim. Julia Roberts je imala sporedne uloge u *Oceanovih jedanaest*, *Oceanovih dvanaest* i *Licem u lice*, a osvojila je Oscara za glavnu ulogu u *Erin Brockovich*. Benicio del Toro, koji je također osvojio Oscara u njegovom filmu (*Traffic*), nastupa u njegovom sljedećem filmu, *Gerila*. Od ostalih koji se često pojavljuju u njegovim filmovima, izdvajaju se karakterni glumci kao što su Luis Guzman (*Daleko od očiju*, *Osveta* i *Traffic*) i Don Cheadle (*Daleko od očiju*, *Traffic*, *Oceanovih jedanaest*, *Oceanovih dvanaest* i *Oceanovih trinaest*). Glumac koji se pojavio u najviše njegovih filmova je George Clooney, s kojim dijeli vlasništvo produkcijske kuće, Section Eight Productions.

Soderbergh često glumi vlastitog snimatelja pod pseudonimom Peter Andrews, a često je i montažer vlastitih filmova pod pseudonimom Mary Ann Bernard. Dok je snimao *Traffic*, Soderbergh je je htio potpis *snimio i režirao*. Budući da mu Udruženje scenarista nije odobrilo takav kredit, a Soderbergh nije htio koristiti svoje ime više od jednom, uzeo je pseudonim, Peter Andrews, prvo i srednje ime svog oca.

## Zanimljivosti

* Najmlađi je dobitnik Zlatne palme, s 26 godina.
* Oba njegova filma iz 2000., *Erin Brockovich* i *Traffic*, nominirana su za Oscara za najbolju režiju. Soderbergh je bio prvi redatelj koji je nominiran iste godine poslije Michaela Curtiza 1938.
* U ožujku 2002., Soderbergh je izabran za potpredsjednika Američkog udruženja redatelja.
* Sa 130 riječi, Soderbergh je održao najkraći govor na dodjeli Oscara 2000.
* Poznat po svojoj radnoj etici, Soderbergh je tri puta objavio dva filma iste godine.
* Soderbergh je obožavatelj rock benda Guided by Voices i njegova frontmena Roberta Pollarda. Napisao je predgovor za knjigu *Guided By Voices: A Brief History, Twenty-one Years of Hunting in the Forests of Rock and Roll*, autora Jamesa Greera.
* Oženjen je s spisateljicom/novinarkom Jules Asner. Često kreditira Asner kao inspiraciju za ženske likove.
* Opisao je sebe kao "hardcore ateista". Odgojen je kao katolik.

## Filmografija

* 1989. *Seks, laži i videovrpce*
* 1991. *Kafka*
* 1993. *Svijet pod nogama*
* 1995. *Ispod površine*
* 1996. *Grayjeva anatomija*
* 1996. *Schizopolis*
* 1998. *Daleko od očiju*
* 1999. *Osveta*
* 2000. *Erin Brockovich*
* 2000. *Traffic*
* 2001. *Oceanovih jedanaest*
* 2002. *Licem u lice*
* 2002. *Solaris*
* 2004. *Eros* - segment *Equilibrium*
* 2004. *Oceanovih dvanaest*
* 2005. *Bubble*
* 2006. *Building No.7*
* 2006. *Dobri Nijemac*
* 2007. *Oceanovih trinaest*
* 2008. *Che*
* 2009. *The Girlfriend Experience*
* 2009. *Doušnik!*
* 2011. *Contagion*

## Značajnije nagrade

* 1989. Zlatna palma (*Seks, laži i videovrpce*)
* 2000. Oscar za režiju (*Traffic*)

## Vanjske veze

* Steven Soderbergh na sajtu IMDb
* Steven Soderbergh: Intervjui Arhivirano 2007-09-07 na Wayback Machine-u
* Intervju u *Believeru* Arhivirano 2016-11-14 na Wayback Machine-u
* NPR: *Bubble* (01/2006)
* Intervju u *Wiredu* (12/2005)
* Utjecaj Francuskog Novog vala na filmove Stevena Soderbergha (05/2003)
* Intervju za *Guardian* (02/2003)
* Village Voice: *Soderbergh on Soderbergh* (01/2001) Arhivirano 2007-12-10 na Wayback Machine-u
* Intervju za *Film Comment* (01/2001) Arhivirano 2008-12-16 na Wayback Machine-u
* Steven Soderbergh Fansite